Hannu Tihinen

**Hannu Tihinen** (født 1. juli 1976 i Keminmaa) er en finsk, tidligere profesjonell fotballspiller. Han jobbet som idrettsdirektør (*idrottsdirektör*) i Finlands fotballforbund fra januar 2014 til utgangen av 2022. I januar 2023 begynte han som High-Performance-spesialist i FIFA.

Som aktiv spiller var han midtstopper, og spilte for klubber i Finland, Norge, England, Belgia og Sveits. Tihinen var med på å vinne fem mesterskap for tre land, og å ta cuptittel i to land, i løpet av sin spillerkarriere som endte i 2010. Han var kaptein for nesten alle klubblagene han spilte på.

## Klubbkarriere
Tihinen ble født i Keminmaa, Lappland, og startet sin karriere med KePS i de lavere divisjonene før han flyttet til Veikkausliiga-klubben HJK Helsinki for 1997-sesongen. Han vant både det finske mesterskapet og den finske cupen én gang med HJK, og fikk også UEFA Champions League-erfaring med klubben i sesongen 1998–99.

Tihinen gikk deretter til den norske klubben Viking Fotballklubb i november 1999. Han scoret et avgjørende selvmål i finalen i norgescupen i 2000, men var med på å vinne cupmesterskapet året etter og headet da målet inn i riktig mål. Tihinen var to og en halv sesong i Viking, samtidig som han hadde et kort låneopphold i West Ham United i Premier League. Mens han var i West Ham var han blant annet med på 1–0-seieren over Manchester United på Old Trafford i FA-cupen 2000/2001.

I 2002 gikk Tihinen over til den belgiske klubben Anderlecht. Han spilte i Belgia i fire år, og vant to belgiske mesterskap. Tihinen scoret 1–0-vinnermålet mot Lyon i Champions League-kampen i november 2003.

Etter at Tihinens kontrakt med Anderlecht gikk ut sommeren 2006, fikk han en treårskontrakt med Fussballclub Zürich, som spilte i den sveitsiske eliteserien. Han var kaptein for FC Zurich i kampene klubben spilte i det sveitsiske mesterskapet i sesongene 2006/2007 og 2008/2009. Den 30. september 2009 scoret Tihinen vinnermålet for Zürich mot AC Milan ti minutter ut i gruppe C-kampen i UEFA Champions League.

Den 7. mai 2010 annonserte Tihinen at han ville legge opp etter 2009/201010-sesongen, hovedsakelig på grunn av hodeskader han hadde pådratt seg. Hans siste kamp endte uavgjort på bortebane (3–3) mot Neuchâtel Xamax den 16. mai 2010.

## Landslagskarriere
Tihinen debuterte for det finske landslagetd den 5. juni 1999, i en kamp mot Tyrkia. Han scoret fem mål i landslagskampene han spilte i, og gjennom det meste av 2000-tallet var han og Sami Hyypiä Finlands faste midtstopperpar. 

Tihinen var kaptein på landslaget i en kamp på hjemmebane mot Belgia i juni 2007 der en ørnugle fløy inn på banen, noe som stoppet opp spillet en stund. Etter dette fikk det finske landslaget kallenavnet «Eagle owls».

## Etter spillerkarrieren
Etter at han la opp, begynte Tihinen i FC Zürich som assisterende sportsdirektør.

Den 13. april 2012 kunngjorde han at han ville stille til valg som ny president for Finlands fotballforbund, etter at den tidligere fotballpresidenten Sauli Niinistö var blitt valgt til president i Finland. I årene 2012–2014 var Tihinen formann i det finske fotballspillerforbundet.

Etter at han la opp som spiller studerte Tihinen internasjonalt lederskap og ledelse ved UEFA-akademiet og ved Aalto-universitetet i Helsinki. I 2014 ble han teknisk direktør i Finlands fotballforbund.

## Meritter
* Finsk seriemester: 1997 for HJK
* Finsk Cup: 1998 for HJK
* NM i fotball for herrer: 2001 for Viking
* Jupiler Ligaenm, belgisk seriemester: 2003-04 og 2005-06 for Anderlecht
* Den Belgiske Supercupen: 2004 for Anderlecht
* Sveitsisk seriemester: 2007 og 2009 for FC Zürich

## Referanser


## Eksterne lenker
* 
* Gamle helter i mørkeblått viking-fk.no
* Profile på det finske fotballforbundets hjemmesider finsk
* Profil hos FC Zürich's offisielle hjemmeside tysk
* Hannu Tihinen Watchblog tysk
* Voetbal International - Hannu Tihinen Nederlandsk
* Hannu Tihinen : Belgisk Fan Site